钦定古今图书集成/明伦汇编/人事典/第055卷 > 论衡 > 《四讳篇》
## 钦定古今图书集成/明伦汇编/人事典/第055卷 > 论衡 > 《四讳篇》

俗有大讳四：一曰讳西益宅。西益宅谓之不祥，不祥
必有死亡相惧。以此故世莫敢西益宅，防禁所从来
者远矣。《传》曰：“鲁哀公欲西益宅，史争以为不祥。哀公
作色而怒，左右数谏而弗听，以问其傅宰质睢曰：‘吾
欲西益宅，史以为不祥，何如’？宰质睢曰：‘天下有三不
祥，西益宅不与焉’。哀公大悦。有顷，复问曰：‘何谓三不
祥’？”对曰：“不行礼义，一不祥也；嗜欲无止，二不祥也。不
听规谏，三不祥也。”哀公缪然深惟，慨然自反，遂不益
宅。令史与宰质睢止其益宅徒为烦扰，则西益宅祥
与不祥，未可知也。令史质睢以为西益宅审不祥，则
史与质睢与今俗人等也。夫宅之四面皆地也，三面
不谓之凶益，西面独谓之不祥，何哉？西益宅，何伤于
地体？何害于宅神？西益不祥，损之能善乎？西益不祥，
东益能吉乎？夫不祥必有祥者，犹不吉必有吉矣。宅
有形体，神有吉凶，动德致福，犯刑起祸。今言西益宅
谓之不祥，何益而祥者？且恶人西益宅者谁也？如地
恶之，益东家之西，损西家之东，何伤于地？如以宅神
不欲西益，神犹人也。人之处宅，欲得广大，何故恶之？
而以宅神恶烦扰，则四面益皆当不祥。诸工技之家
说吉凶之占，皆有事状。宅家言治宅犯凶神，移徙言
忌岁月，祭祀言触血忌丧葬言犯刚柔，皆有鬼神凶
恶之禁。人不忌避，有病死之祸。至于西益宅，何害而
谓之不祥？不祥之祸，何以为败？实说其义。不祥者，义
理之禁，非吉凶之忌也。夫西方长老之地，尊者之位
也，尊长在西，卑幼在东。尊长，主也；卑幼，助也，主少而
助多，尊无二上，卑有百下也。西益主，益主不增助，二
上不百下也。于义不善，故谓不祥。不祥者，不宜也。于
义不宜，未有凶也。何以明之？夫墓，死人所藏；田，人所
饮食；宅，人所居处，三者于人吉凶宜等。西益宅，不祥；
“西益墓与田”，不言不祥。夫墓死人所居，因忽不慎；田
非人所处，不设尊卑。宅者长幼所共，加慎致意者何？
可不知？讳义详于宅，略于墓与田也。

二曰“讳。”被刑为徒，不上丘墓，但知不可，不能知其不
可之意。问其禁之者，不能知其讳。受禁行者，亦不要
其忌，连相放效。至或于被刑，父母死不送葬，若至墓
侧，不敢临葬，甚至失于不行吊伤，见他人之柩。夫徒，
善人也，被刑谓之“徒。”丘墓之上，二亲也，死亡谓之先。
宅与墓何别？亲与先何异？如以徒被刑，先人责之，则
不宜入宅与亲相见；如徒不得与死人相见，则亲死
在堂，不得哭柩；如以徒不得升丘墓，则徒不得上山
陵。世俗禁之。执据何义，实说其意。徒不上丘墓有二
义，义理之讳，非凶恶之忌也。徒用心以为先祖全而
生之，子孙亦当全而归之。故曾子有疾，召门弟子曰：
“开予足，开予手，而今而后，吾知免夫”小子，曾子重慎，
临绝效全，喜免毁伤之祸也。孔子曰：“身体发肤，受之
父母，弗敢毁伤。”孝者怕入刑辟，刻画身体，毁伤发肤，
少德泊行，不戒慎之所致也。愧负刑辱，深自刻责，故
不升墓祀于先。古礼庙祭，今俗墓祀，故不升墓，惭负
先人一义也。墓者，鬼神所在，祭祀之处。祭祀之礼，斋
戒洁清，重之至也。今已被刑，刑残之人，不宜与祭，供
侍先人，卑谦谨敬，退让自贱之意也。缘先祖之意，见
子孙被刑，恻怛憯伤，恐其临祀，不忍歆飨，故不上墓。
二义也。昔太伯见王季有圣子，文王知太王意，欲立
之，入吴采药，断发文身，以随吴俗。太王薨，太伯还，王
季辟主。太伯再让，王季不听，三让曰：“吾之吴越，吴、越
之俗”，断发文身。吾刑馀之人，不可为宗庙社稷之主。
王季知不可，权而受之。夫徒不上丘墓，太伯不为主
之义也。是谓祭祀不可，非谓柩当葬，身不送也。葬死
人先祖痛，见刑人先祖哀。权可哀之身，送可痛之尸，
使先祖有知，痛尸哀形，何愧之有？如使无知，丘墓田
野也，何惭之有？惭愧先者，谓身体刑残，与人异也。古
者用刑，形毁不全，乃不可耳。方今《象刑》，象刑重者，髡
钳之法也。若完城旦以下，施刑，彩衣系躬，冠带与俗
人殊，何为不可？世俗信而谓之皆凶，其失至于不吊乡党尸，不升他人之丘，惑也。

三曰讳妇人乳子，以为不吉，将举吉事，入山林远行
度川泽者，皆不与之交通。乳子之家，亦忌恶之。丘墓
庐道畔，逾月乃入，恶之甚也。暂卒见，若为不吉，极原
其事。何以为恶？夫妇人之乳子也，子含元气而出。元
气，天地之精微也，何凶而恶之？人，物也，子亦物也，子
生与万物之生何以异？讳人之生谓之恶，万物之生
又恶之乎？生与胞俱出，如以胞为不吉。人之有胞，犹
水实之有扶也。胞裹儿身，因与俱出，若鸟卵之有壳，
何妨谓之恶？如恶以为不吉，则诸生物有扶壳者，宜
皆恶之。万物广多，难以验事。人生何以异于六畜，皆
含血气怀子，子生与人无异，独恶人而不憎畜，岂以
人体大，气血盛乎？则夫牛马体大于人，凡可恶之事，
无与钧等，独有一物，不见比类，乃可疑也。今六畜与
人无异，其乳皆同一状。六畜与人无异，讳人不讳六
畜，不晓其故也。世能别人之产与六畜之乳，吾将听
其讳；如不能别，则吾谓世俗所讳妄矣。且凡人所恶，
莫有腐臭，腐臭之气，败伤人心，故鼻闻臭，口食腐，心
损口，恶霍乱呕吐。夫更衣之室，可谓臭矣；鲍鱼之肉，
可谓腐矣。然而有甘之更衣之室，不以为忌；肴食腐
鱼之肉，不以为讳。意不存以为恶，故不计其可与不
也。凡可憎恶者，若溅墨漆，附著人身，今目见鼻闻，一
过则已，忽亡辄去，何故恶之？出见负豕于涂，腐澌于
沟，不以为凶者，洿辱自在，彼人不著己之身也。今妇
人乳子，自在其身，斋戒之人，何故忌之？江北乳子，不
出房室，知其无恶也。至于犬乳，置之宅外，此复惑也。
江北讳犬不讳人，江南讳人不讳犬，谣俗防恶，各不
同也。夫人与犬何以异？房室宅外何以殊？或恶或不
恶，或讳或不讳，世俗防禁，竟无经也。月之晦也，日月
合宿纪为一月，犹八日月中分谓之弦，十五日日月
相望谓之望，三十日日月合宿谓之晦。晦与弦望，一
实也，非月晦日月光气与月朔异也，何故逾月谓之
吉乎？如实凶，逾月未可谓吉。如实吉，虽未逾月，犹为
可也。实说讳忌产子乳犬者，欲使人常自洁清，不欲
使人被污辱也。夫自洁清则意精，意精则行清，行清
而贞廉之节立矣。

四曰讳举正月、五月，子以为正月、五月，子杀父与母，
不得已与之。父母祸死，则信而谓之真矣。夫正月五
月，子何故杀父与母？人之含气，在腹肠之内，其生十
月而产，共一元气也。正与二月何殊？五与六月何异？
而谓之凶也。世传此言久拘，数之人莫敢犯之。弘识
大材，实核事理，深睹吉凶之分者，然后见之。昔齐相
田婴贱妾有子，名之曰文，文以五月生，婴告其母勿
举也，其母窃举生之。及长，其母因兄弟而见其子文
于婴，婴怒曰：“吾令女去此子而敢生之，何也？”文顿首
因曰：“君所以不举五月子者何故？”婴曰：“五月子者，长
至户，将不利其父母。”文曰：“人生受命于天乎？将受命
于户邪？”婴嘿然，文曰：“必受命于天，君何忧焉？如受命
于户，即高其户，谁能至者”，婴善其言，曰：“子休矣。”其后
使文主家待宾客，宾客日进，名闻诸侯，文长过户，而
婴不死，以田文之说言之，以田婴不死效之，世俗所
讳，虚妄之言也。夫田婴俗父，而田文雅子也，婴信忌
不实义，文信命不辟讳，雅俗异材，举措殊操，故婴名
暗而不明，文声驰而不灭，实说世俗讳之，亦有缘也。
夫正月岁始，五月盛阳，子以生精炽热烈，厌胜父母，
父母不堪，将受其患。传相仿效，莫谓不然。有空讳之
言，无实凶之效，世俗惑之，误非之甚也。夫忌讳非一，
必托之神怪。若设以死亡，然后世人信用畏避忌讳
之语，四方不同，略举通语，令世观览。若夫曲俗微小
之讳，众多非一，咸劝人为善，使人重慎，无鬼神之害，
凶丑之祸。世讳作豆酱，恶闻雷；一人不食，欲使人急
作，不欲积家逾至春也。讳“厉刀井上”，恐刀堕井中也。
或说以为刑之字，井与刀也。厉刀井上，井刀相见，恐
被刑也。毋承屋檐而坐，恐瓦堕击人首也；毋反悬冠，
为似死人服，或说恶其反而承尘溜也；毋偃寝，为其
象尸也；毋以箸相受，为其不固也；毋相代扫，为修冢
之人，冀人来代己也。诸言毋者，教人重慎，勉人为善。
《礼》曰：“毋抟饭，毋流歠。”礼义之禁，未必吉凶之言也。